FI Euroopan unionin virallinen lehti C 90/13

Ennakkoratkaisupyyntö, jonka House of Lords (Yhdistynyt kuningaskunta) on esittänyt 6.2.2009 – Commissioners for Her Majesty’s Revenue and Customs v. Loyalty Management UK Limited

(Asia C-53/09)

2009/C 90/20

Oikeudenkäyntikieli: englanti

Ennakkoratkaisua pyytänyt tuomioistuin

House of Lords

Pääasian asianosaiset

Kantaja: Commissioners for Her Majesty’s Revenue and Customs

Vastaaja: Loyalty Management UK Limited

Ennakkoratkaisukysymykset

Verovelvollisena oleva yritysmarkkinoija hoitaa yritysverkoston kanta-asiakasohjelmaa, jonka perusteella yritysmarkkinoija tekee seuraavanlaisia sopimuksia:

i) sponsoriyritysten kanssa tehtävät sopimukset, joiden perusteella sponsoriyritykset myöntävät ostohyvityspisteitä asiakkailleen (kanta-asiakkaat), jotka ostavat niiltä tavaroita tai palveluja, ja sponsoriyritykset maksavat tämän perusteella maksuja yritysmarkkinoijalle;

ii) kanta-asiakkaiden kanssa tehtävät sopimukset, joissa on muun muassa ehto, jonka mukaan ostamalla tavaroita ja/tai palveluja sponsoriyrityksiltä kanta-asiakkaat saavat ostohyvityspisteitä, joilla ne voivat lunastaa tavaroita ja/tai palveluja ja,

iii) yritysten (lunastuskumppanit) kanssa tehtävät sopimukset, joiden perusteella lunastuskumppanit sitoutuvat muun muassa luovuttamaan tavaroita ja/tai suorittamaan palveluja kanta-asiakkaille hintaan, joka on alempi kuin se, joka asiakkaan pitäisi muuten suorittaa tai käteismaksutta ostohyvityspisteillä lunastettaessa ja vastikkeena näistä luovutuksista ja suorituksista yritysmarkkinoija maksaa lunastuskumppanille palvelumaksun, joka vastaa kyseiseltä lunastuskumppanilta hankittujen suoritteiden yhteydessä käytettyjen hyvityspisteiden lukumäärää asianomaisella kaudella. 1) Miten on tulkittava 28.11.2006 annetun neuvoston direktiivin 2006/112/EY (1) 14, 24 ja 73 artiklaa (aiemmin 17.5.1977 annetun neuvoston direktiivin 77/388/ETY (2) 5 ja 6 artikla ja 11 artiklan A kohdan 1 alakohdan a alakohta) niiden maksujen osalta, jotka yritysmarkkinoija suorittaa lunastuskumppaneille? 2) Onko näitä säännöksiä tulkittava siten, että tämäntyyppisiä yritysmarkkinoijan suorittamia maksuja on pidettävä a) vastikkeena ainoastaan niistä palveluista, jotka lunastuskumppanit suorittavat yritysmarkkinoijalle, vai b) vastikkeena ainoastaan lunastuskumppanien kanta-asiakkaille luovuttamista tavaroista ja/tai suorittamista palveluista, vai c) vastikkeena osaksi lunastuskumppanien yritysmarkkinoijille suorittamista palveluista ja osaksi lunastuskumppanien kanta-asiakkaille luovuttamista tavaroista ja/tai suorittamista palveluista? 3) Jos toiseen kysymykseen on vastattava edellä c kohdassa tarkoitetulla tavalla eli palvelumaksu on vastiketta lunastuskumppanien kummastakin suorituksesta, joista toinen suoritetaan yritysmarkkinoijalle ja toinen kanta-asiakkaille, mitkä ovat ne yhteisön oikeuden mukaiset kriteerit, joiden perusteella ratkaistaan, miten kyseessä oleva palvelumaksu on jaoteltava näiden kahden eri suoritustyypin välillä?

(1) Yhteisestä arvonlisäverojärjestelmästä 28.11.2006 annettu neuvoston direktiivi 2006/112/EY (EUVL L 347, s. 1).

(2) Jäsenvaltioiden liikevaihtoverolainsäädännön yhdenmukaistamisesta – yhteinen arvonlisäverojärjestelmä: yhdenmukainen määräytymisperuste – 17.5.1977 annettu kuudes neuvoston direktiivi 77/388/ETY (EYVL L 145, s. 1).